ระเบียบกรมการขนส่งทางบก ว่าด้วยการชำระภาษีรถประจำปีผ่านระบบอินเทอร์เน็ต พ.ศ. 2551

ระเบียบกรมการขนส่งทางบก
ระเบียบกรมการขนส่งทางบก
ว่าด้วยการชำระภาษีรถประจำปีผ่านระบบอินเทอร์เน็ต
พ.ศ.
๒๕๕๑[๑]
 

อาศัยอำนาจตามความในมาตรา ๑๐
แห่งพระราชบัญญัติรถยนต์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์
(ฉบับที่ ๗) พ.ศ. ๒๕๓๐ อธิบดีกรมการขนส่งทางบก จึงวางระเบียบว่าด้วยการชำระภาษีรถประจำปีผ่านระบบอินเทอร์เน็ต
ดังต่อไปนี้

ข้อ ๑
ระเบียบนี้เรียกว่า ระเบียบกรมการขนส่งทางบกว่าด้วยการชำระภาษีรถประจำปีผ่านระบบอินเทอร์เน็ต
พ.ศ. ๒๕๕๑

ข้อ ๒
ระเบียบนี้ใช้บังคับตั้งแต่วันที่ ๑
เมษายน พ.ศ. ๒๕๕๑ เป็นต้นไป

ข้อ ๓
ในระเบียบนี้
ธนาคาร หมายความว่า
ธนาคารหรือสถาบันการเงินที่ได้ทำความตกลงให้ความร่วมมือกับกรมการขนส่งทางบกในการรับชำระภาษีรถประจำปีผ่านบริการรับชำระเงินทางอินเตอร์เน็ตและบริการรับชำระค่าบริการผ่านธนาคาร
บัญชีรับชำระเงิน หมายความว่า
บัญชีเงินฝากของกรมการขนส่งทางบกที่มีอยู่กับธนาคารตามบันทึกข้อตกลงเกี่ยวกับการรับชำระค่าภาษีรถประจำปี
ตามพระราชบัญญัติรถยนต์ พ.ศ. ๒๕๒๒ และค่าเบี้ยประกันภัยตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕ ระหว่างกรมการขนส่งทางบกกับธนาคาร
บริษัทประกันภัย หมายความว่า
บริษัทประกันภัยที่ได้ทำสัญญากับกรมการขนส่งทางบกในการจัดให้มีการจำหน่ายประกันภัยตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕ ตามโครงการรับชำระภาษีรถประจำปีผ่านระบบอินเตอร์เน็ตกับกรมการขนส่งทางบก

ข้อ ๔
รถที่จะชำระภาษีประจำปีผ่านระบบอินเตอร์เน็ต
ได้แก่
๔.๑ ประเภทรถ
(๑) รถยนต์นั่งส่วนบุคคลไม่เกิน ๗ คน (รย.๑)
(๒) รถยนต์นั่งส่วนบุคคลเกิน ๗ คน (รย.๒)
(๓) รถยนต์บรรทุกส่วนบุคคล (รย.๓)
(๔) รถจักรยานยนต์ส่วนบุคคล (รย.๑๒)
๔.๒ อายุการจดทะเบียนรถ
(๑) รถยนต์นั่งส่วนบุคคลไม่เกิน ๗ คน (รย.๑)
รถยนต์นั่งส่วนบุคคลเกิน ๗ คน (รย.๒) และรถยนต์บรรทุกส่วนบุคคล (รย.๓)
มีอายุไม่เกิน ๗ ปี นับแต่วันจดทะเบียนครั้งแรก หรือตามที่กรมการขนส่งทางบกกำหนด
(๒) รถจักรยานยนต์ส่วนบุคคล (รย.๑๒)
มีอายุไม่เกิน ๕ ปี นับแต่วันจดทะเบียนครั้งแรก หรือตามที่กรมการขนส่งทางบกกำหนด
๔.๓ เป็นรถไม่มีภาษีค้างชำระ
๔.๔ เป็นรถจดทะเบียนจังหวัดใดก็ได้
๔.๕
เป็นรถที่ไม่ถูกอายัดตามกฎหมายว่าด้วยจราจรทางบก

ข้อ ๕
ให้ผู้ประสงค์ชำระภาษีรถประจำปีผ่านระบบอินเทอร์เน็ต
และดำเนินการ ดังนี้
๕.๑
ยื่นชำระภาษีรถประจำปีก่อนวันครบกำหนดชำระภาษีได้ไม่น้อยกว่า ๑๕ วัน แต่ไม่เกิน ๓
เดือน
๕.๒ เข้าเว็บไซต์ www.dlte-serv.in.th
หรือ www.dlt.go.th แล้วดำเนินการ ดังนี้
๕.๒.๑ กรณีสมาชิกใหม่ ลงทะเบียนเพื่อรับรหัสผ่าน
ก่อนเข้าสู่ระบบรับชำระภาษีรถประจำปี
กรณีเคยลงทะเบียนแล้วบันทึกรหัสผ่าน
เพื่อเข้าสู่ระบบรับชำระภาษีรถประจำปี
๕.๒.๒ บันทึกรายละเอียดเกี่ยวกับรถ
๕.๒.๓ บันทึกหลักฐานประกอบการชำระภาษีรถประจำปี
ดังนี้
(๑)
หลักฐานการเอาประกันภัยตามพระราชบัญญัติคุ้มครองผู้ประสบภัยจากรถ พ.ศ. ๒๕๓๕
ที่มีระยะเวลาคุ้มครองเหลืออยู่ไม่น้อยกว่า ๙ เดือน นับแต่วันครบกำหนดชำระภาษี
(๒) กรณีเป็นรถใช้ก๊าซธรรมชาติอัด (CNG)
ให้บันทึกหลักฐานหนังสือรับรองการตรวจและทดสอบส่วนควบและเครื่องอุปกรณ์
และการติดตั้งส่วนควบและเครื่องอุปกรณ์ของรถที่ใช้ก๊าซธรรมชาติอัด
ตามกฎหมายว่าด้วยรถยนต์
๕.๒.๔ เลือกวิธีการชำระเงิน ดังนี้
(๑) ชำระโดยการหักบัญชีเงินฝากธนาคาร
ต้องมีบัญชีเงินฝากและเป็นสมาชิกใช้บริการโอนเงินผ่านระบบอินเทอร์เน็ตกับธนาคารที่เข้าร่วมโครงการ
(๒) ชำระโดยการหักวงเงินบัตรเครดิต/เดบิต
ต้องเป็นผู้ถือบัตรเครดิต/บัตรเดบิต ที่มีสัญลักษณ์บัตรวีซ่า
หรือบัตรมาสเตอร์การ์ด
(๓)
พิมพ์ใบแจ้งชำระภาษีรถประจำปีจากคอมพิวเตอร์เพื่อนำไปชำระ ณ สถานที่ของธนาคาร
เครื่องฝากถอนเงินสดอัตโนมัติ (ATM/CDM) หรือช่องทางอื่นๆ
ที่กรมการขนส่งทางบก จะได้ประชาสัมพันธ์ให้ทราบ
เมื่อเลือกวิธีการชำระเงินแล้ว
ให้ดำเนินการตามขั้นตอนในระบบต่อไป

ข้อ ๖
หากเจ้าของรถมีความประสงค์จะบันทึกข้อมูลการชำระภาษี
ในใบคู่มือจดทะเบียนรถให้เป็นปัจจุบัน สามารถนำใบคู่มือจดทะเบียนรถไปบันทึกได้ ณ
หน่วยงานทะเบียน กรมการขนส่งทางบกทั่วประเทศ

ข้อ ๗
ให้ธนาคารที่รับเรื่องชำระภาษีรถประจำปีผ่านระบบอินเทอร์เน็ต
ดำเนินการดังนี้
๗.๑ กรณีผู้ประสงค์ชำระภาษีเลือกวิธีชำระเงินตาม
๕.๒.๔ (๑) หรือ ๕.๒.๔ (๒)
๗.๑.๑ ให้ธนาคารส่งผลการหักบัญชีเงินฝาก
หรือผลการชำระโดยการหักวงเงินบัตรเครดิต แล้วแต่กรณี
กลับมาที่หน้าเว็บไซต์ชำระภาษีรถประจำปีของกรมการขนส่งทางบก
๗.๑.๒
จัดทำใบบันทึกรายการรับชำระเงินให้แก่ผู้ชำระเงิน
โดยผู้ชำระเงินสามารถพิมพ์หรือจัดเก็บไว้ในระบบคอมพิวเตอร์ได้ เพื่อเป็นหลักฐานการชำระภาษีรถประจำปีก่อนได้รับใบเสร็จรับเงินและเครื่องหมายการเสียภาษีจากกรมการขนส่งทางบก
๗.๑.๓
ให้ธนาคารดำเนินการภายในวันทำการถัดจากวันที่ธนาคารหักเงินจากบัญชีเงินฝากหรือหักวงเงินบัตรเครดิต
แล้วแต่กรณี ดังนี้
(๑) โอนเงินค่าภาษีรถประจำปี
ค่าเบี้ยประกันภัยตามพระราชบัญญัติคุ้มครองผู้ประสบภัยจากรถ พ.ศ. ๒๕๓๕ (ถ้ามี)
และค่าจัดส่งเอกสารทางไปรษณีย์เข้าบัญชีรับชำระเงินตามวิธีการที่กรมการขนส่งทางบกและธนาคารได้เห็นชอบร่วมกัน
(๒) จัดทำรายงาน และรายการเคลื่อนไหวการฝากเงินธนาคาร
(Statement) บัญชีรับชำระเงิน ตามรูปแบบและวิธีการที่กรมการขนส่งทางบกและธนาคารได้เห็นชอบร่วมกัน
ส่งให้กรมการขนส่งทางบก
๗.๒ กรณีผู้ประสงค์ชำระภาษีเลือกวิธีชำระเงินตาม
๕.๒.๔ (๓)
๗.๒.๑ กรณีชำระโดยการนำใบแจ้งชำระภาษีรถประจำปี
ซึ่งประกอบด้วยส่วนที่หนึ่งและส่วนที่สอง ไปชำระภาษีรถประจำปี ณ
เคาน์เตอร์บริการของธนาคาร
ให้ธนาคารตรวจสอบวันที่รับชำระค่าภาษีรถประจำปีไม่เกินวันที่ระบุไว้ในใบแจ้งชำระภาษีรถประจำปี
แล้วจึงรับชำระเงินและมอบส่วนที่หนึ่งคืนให้แก่ผู้ชำระเงิน
เพื่อเป็นหลักฐานในการชำระภาษีรถประจำปีก่อนได้รับใบเสร็จรับเงินและเครื่องหมายการเสียภาษีจากกรมการขนส่งทางบก
สำหรับส่วนที่สองให้ธนาคารจัดเก็บไว้
๗.๒.๒
กรณีชำระโดยการนำใบแจ้งชำระภาษีรถประจำปีไปชำระในช่องทางอิเล็กทรอนิกส์อื่นๆ
ของธนาคาร นอกจาก ๗.๒.๑ ให้ธนาคารจัดทำใบบันทึกรายการรับชำระเงินให้แก่ผู้ชำระเงิน
เพื่อเป็นหลักฐานในการชำระภาษีรถประจำปี ก่อนได้รับใบเสร็จรับเงินและเครื่องหมายการเสียภาษีจากกรมการขนส่งทางบก

ข้อ ๘
ให้บริษัทประกันภัยดำเนินการ ดังนี้
๘.๑
รับข้อมูลคำสั่งซื้อกรมธรรม์ประกันภัยตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕ ตามวิธีการที่กรมการขนส่งทางบกและบริษัทประกันภัยได้เห็นชอบร่วมกันออกกรมธรรม์ประกันภัยฯ
และจัดส่งกรมธรรม์ประกันภัยฯ ให้สำนักมาตรฐานงานทะเบียนและภาษีรถ
กรมการขนส่งทางบกภายในวันทำการถัดไป
๘.๒ จัดทำรายงานการจำหน่ายกรมธรรม์ประกันภัยฯ
โดยมีรายละเอียดตามที่กรมการขนส่งทางบกกำหนด ให้แก่กรมการขนส่งทางบกภายใน ๓
วันทำการของเดือนถัดไป

ข้อ ๙
ให้สำนักมาตรฐานงานทะเบียนและภาษีรถ
กรมการขนส่งทางบก รับเรื่องการชำระภาษีรถประจำปีผ่านระบบอินเตอร์เน็ต
สำหรับรถที่จดทะเบียนทั่วประเทศและดำเนินการ ดังนี้
๙.๑ รับข้อมูลผลการหักบัญชีจากธนาคาร
ตามวิธีการที่กรมการขนส่งทางบกและธนาคารได้เห็นชอบร่วมกัน และนำข้อมูลที่รับจากธนาคารเข้าฐานข้อมูลของกรมการขนส่งทางบก
๙.๒
เมื่อตรวจสอบการรับชำระภาษีรถประจำปีถูกต้องแล้ว
ให้ออกใบเสร็จรับเงินและเครื่องหมายการเสียภาษี
โดยวันที่ในใบเสร็จรับเงินจะเป็นวันเดียวกับวันที่พิมพ์ใบเสร็จรับเงิน
และระบุวันที่ธนาคารรับเงินไว้ที่ส่วนท้ายของใบเสร็จรับเงินด้วย
๙.๓
จัดพิมพ์รายงานการออกใบเสร็จรับเงินนำส่งกองคลังทุกสิ้นวัน
๙.๔ รับกรมธรรม์ประกันภัยฯ จากบริษัทประกันภัย
๙.๕ จัดส่งใบเสร็จรับเงิน เครื่องหมายการเสียภาษี
และกรมธรรม์ประกันภัยฯ (ถ้ามี) ให้เจ้าของรถทางไปรษณีย์ ตามชื่อที่อยู่ที่แจ้งไว้
กรณีเอกสารที่จัดส่งทางไปรษณีย์ถูกส่งกลับคืน
ให้แจ้งผู้ชำระเงินทราบทางโทรศัพท์หรือช่องทางอื่น โดยเร็ว
๙.๖ ตรวจสอบรายงานการชำระภาษี
กรณีมีการชำระค่าภาษีรถประจำปีไว้เกิน ให้จัดทำหนังสือตามแบบแนบท้ายแจ้งเจ้าของรถขอรับเงินที่ชำระไว้เกิน
ณ กองคลัง กรมการขนส่งทางบกพร้อมสำเนาหนังสือแจ้งกองคลังเพื่อดำเนินการต่อไป

ข้อ ๑๐
ให้ศูนย์สารสนเทศ
สำนักจัดระบบการขนส่งทางบก กรมการขนส่งทางบกเป็นผู้ร่วมประสานและดำเนินการตาม ๙.๑

ข้อ ๑๑
ให้รองอธิบดี (ฝ่ายปฏิบัติการ)
กรมการขนส่งทางบก รักษาการตามระเบียบนี้


ประกาศ
ณ วันที่ ๒๗ มีนาคม พ.ศ. ๒๕๕๑
ศิลปชัย
จารุเกษมรัตนะ
อธิบดีกรมการขนส่งทางบก
[เอกสารแนบท้าย]

๑.
แบบแนบท้าย แบบที่ 1

(ดูข้อมูลจากภาพกฎหมาย)





























ปริยานุช/ผู้จัดทำ
๒๙
พฤษภาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๘๔ ง/หน้า ๑/๒๐ พฤษภาคม ๒๕๕๑